**MINISTARSTVO VANJSKIH I EUROPSKIH POSLOVA**

**NACRT**

**PRIJEDLOGA ZAKONA O IZMJENAMA ZAKONA O VANJSKIM POSLOVIMA S KONAČNIM PRIJEDLOGOM ZAKONA**

**Zagreb, srpanj 2019.**

**I. USTAVNA OSNOVA DONOŠENJA ZAKONA**

Ustavna osnova za donošenje Zakona sadržana je u članku 2. stavku 4. Ustava Republike Hrvatske („Narodne novine“, broj 85/10 – pročišćeni tekst).

**II. OCJENA STANJA I OSNOVNA PITANJA KOJA SE TREBAJU UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI**

Izrada predmetnog Zakona potrebna je radi uspostave jedinstvenog pravnog poretka Republike Hrvatske, budući da je 18. srpnja 2019. godine stupio na snagu Zakon o sustavu državne uprave („Narodne novine“, broj 66/2019), donesen u cilju provedbe Nacionalnog programa reformi 2019., u okviru reformskog prioriteta „Unaprjeđenje javne uprave“, koji uključuje mjeru „Decentralizacija i racionalizacija“.

Zakonom o sustavu državne uprave je, između ostaloga, propisano da upravnom organizacijom u sastavu ministarstva rukovodi ravnatelj, kao državni službenik, dok je Zakonom o vanjskim poslovima („Narodne novine“, broj 48/96, 72/13, 127/13 i 39/18) propisano da tu ulogu ima pomoćnik ministra, koji ima status državnog dužnosnika.

U tom smislu, u svrhu uspostave koherentnog normativnog okvira, kojim se na logički dosljedan i cjelovit način uređuje sustav državne uprave, potrebno je odredbe Zakona o vanjskim poslovima uskladiti s rješenjima iz Zakona o sustavu državne uprave odgovarajućim promjenama odredbi koje se odnose na pomoćnike ministra.

**III. OCJENA I IZVORI POTREBNIH SREDSTAVA ZA PROVOĐENJE ZAKONA**

Provedba odredaba ovog Zakona ne zahtijeva osiguranje posebnih sredstava u državnom proračunu.

**IV. RAZLOZI ZA DONOŠENJE ZAKONA PO HITNOM POSTUPKU**

Sukladno članku 204. stavku 1. Poslovnika Hrvatskoga sabora („Narodne novine“, broj 81/13, 113/16, 69/17 i 29/18) predlaže se donošenje Zakona o izmjenama Zakona o vanjskim poslovima po hitnom postupku.

Predlagatelj smatra da bi objedinjavanje prvog i drugog čitanja ovoga Zakona bilo racionalno, obzirom da se prijedlogom ovog Zakona uređuje samo jedno pitanje odnosno provodi promjena koja je nastala stupanjem na snagu Zakona o sustavu državne uprave („Narodne novine“, broj 66/18), što se u cijelosti može raspraviti u objedinjenom čitanju, bez dodatnog utroška vremena i financijskih sredstava angažiranih u dva čitanja.

**V. TEKST KONAČNOG PRIJEDLOGA ZAKONA O IZMJENAMA ZAKONA O VANJSKIM POSLOVIMA**

Članak 1.

U Zakonu o vanjskim poslovima („Narodne novine“, broj 48/96, 72/13, 127/13 i 39/18) u članku 21. stavku 1. riječi: „i pomoćnike ministra vanjskih i europskih poslova“ brišu se.

Stavak 2. mijenja se i glasi: „Tajnik Ministarstva vanjskih i europskih poslova odgovara za svoj rad ministru vanjskih i europskih poslova i Vladi Republike Hrvatske.“.

Članak 2.

U članku 40. stavak 3. riječi: „pomoćnika ministra“ mijenjaju se riječima: „ravnatelja upravne organizacije u sastavu Ministarstva“.

Članak 3.

Ovaj Zakon stupa na snagu 1. siječnja 2020. godine.

**O b r a z l o ž e nj e**

Uz članak 1.

Odredbama ovoga članka usklađuju se odredbe Zakona o vanjskim poslovima („Narodne novine“, broj 48/96, 72/13, 127/13 i 39/18) sa Zakonom o sustavu državne uprave („Narodne novine“, broj 66/2019) na način da se iz odredbi članka 21. brišu dijelovi koji se odnose na pomoćnike ministra, budući da Zakon o sustavu državne uprave ne poznaje institut pomoćnika ministra.

Uz članak 2.

Odredbama ovoga članka usklađuje se odredba članka 40. stavak 3. Zakona o vanjskim poslovima kojom je predviđeno da je pomoćnik ministra vanjskih poslova jedan od ovlaštenih predlagatelja promaknuća državnih službenika u službi vanjskih poslova, o čemu odluku donosi ministar vanjskih i europskih poslova, sa Zakonom o sustavu državne uprave, na način da ovlast predlaganja promaknuća državnih službenika ima, između ostalih, i ravnatelj upravne organizacije u sastavu Ministarstva.

Uz članak 3.

Ovom odredbom utvrđuje se stupanje na snagu Zakona.

**VI. TEKST ODREDBI VAŽEĆEG ZAKONA O VANJSKIM POSLOVIMA KOJE SE MIJENJAJU**

Članak 21.

Ministarstvo vanjskih i europskih poslova ima tajnika ministarstva i pomoćnike ministra vanjskih i europskih poslova.

Tajnik Ministarstva vanjskih i europskih poslova i pomoćnici ministra vanjskih i europskih poslova odgovaraju za svoj rad ministru vanjskih i europskih poslova i Vladi Republike Hrvatske.

e) Promicanje državnih službenika u službi vanjskih poslova

Članak 40.

Redovno promicanje državnih službenika obavlja se u skladu s propisima o državnim službenicima i namještenicima.

Državni službenici postavljeni u službenička zvanja, diplomatska ili konzularna zvanja i imenovani na položaje mogu biti izvanredno promaknuti u više zvanje te biti imenovani na viši položaj kad steknu sljedeće uvjete:

1. da su proveli u službi vanjskih poslova u diplomatskom, odnosno konzularnom zvanju ili položaju vrijeme propisano Pravilnikom o unutarnjem redu službe vanjskih poslova,

2. da su ocijenjeni ocjenom "naročito uspješan" tri godine uzastopce.

Odluku o promaknuću donosi ministar vanjskih i europskih poslova na prijedlog tajnika Ministarstva vanjskih i europskih poslova, odnosno pomoćnika ministra vanjskih i europskih poslova, šefa diplomatske misije, odnosno konzularnog ureda.